D'acord amb la Llei 38/1991, de 30 de desembre, d'instal·lacions destinades a activitats amb infants i joves, el Govern de la Generalitat de Catalunya va aprovar per Decret 276/1994, de 14 d'octubre, el reglament que la desenvolupa i en el qual s'estableixen les condicions tècniques que han de complir aquelles instal·lacions per garantir-ne la funció educativa, la correcta prestació dels serveis oferts, la qualitat de vida i seguretat de les persones usuàries, i evitar molèsties a terceres persones així com efectes negatius per a l'entorn.
El Decret 276/1994, de 14 d'octubre, desenvolupava la Llei per als cinc tipus d'instal·lacions que s'hi definien: les cases de colònies, els albergs de joventut, les granges escola, les aules de natura i els campaments juvenils.
El temps transcorregut de vigència d'aquesta disposició, ha permès detectar possibles millores del reglament, i els canvis que han afectat diverses normatives sectorials aconsellen actualitzar aquesta normativa, cosa que s'efectua mitjançant el present Decret.
S'ha considerat important definir amb més detall les condicions específiques de les granges escola i les aules de natura, garantint l'existència dels equipaments i els programes pedagògics necessaris per a la seva funció.
També s'ha detectat la necessitat de diferenciar més clarament les característiques pròpies dels albergs de joventut.
Igualment, i tenint en compte la realitat social actual, s'han ampliat els tipus d'usuaris i usuàries admesos, de forma no habitual, a les cases de colònies, granges escola i aules de natura.
Així mateix, l'admissió en aquestes instal·lacions de persones usuàries que no pertanyen a grups d'infants i joves haurà de dur-se a terme garantint la funció pedagògica d'aquestes instal·lacions i respectant sempre la prioritat que han de tenir els grups d'infants i joves en el seu ús.
La condició anterior deriva del caràcter essencial que té el contingut pedagògic de les activitats que es duen a terme en les instal·lacions juvenils, i, per extensió, de les pròpies instal·lacions que les fan possibles.
La mateixa necessitat de garantir aquesta funció pedagògica ha aconsellat, prenent com a base l'experiència acumulada, no permetre que una mateixa instal·lació pugui estar autoritzada simultàniament com a casa de colònies i com a alberg de joventut.
Finalment, i en resposta a una necessitat llargament sentida, el reglament que s'aprova mitjançant aquest Decret defineix la Xarxa Catalana d'Instal·lacions Juvenils, deixant per a un desenvolupament normatiu posterior la regulació del seu funcionament intern i d'altres aspectes de procediment.
Per oferir una major claredat en els aspectes tècnics i administratius que han de complir els campaments juvenils, i facilitar-ne així l'autorització, aquests han quedat exclosos d'aquest reglament, i seran objecte de regulació a través d'un reglament propi.
Per tot això, vist el dictamen de la Comissió Jurídica Assessora, a proposta del conseller en cap i d'acord amb el Govern,
S'aprova el Reglament d'instal·lacions destinades a activitats amb infants i joves, i el model d'autorització de funcionament en annex al reglament.
Les instal·lacions juvenils ja autoritzades en el moment de l'entrada en vigor d'aquest Decret se seguiran regint per la normativa d'instal·lacions juvenils aplicable en el moment de l'autorització, sens perjudici del que estableixen les disposicions transitòries següents i l'article 19, apartats 2 i 3 del reglament aprovat per aquest Decret.
No obstant això, les persones titulars d'instal·lacions juvenils ja autoritzades podran sol·licitar a l'administració competent l'aplicació del present reglament amb la consegüent adaptació de les instal·lacions i nova autorització de l'administració competent.
Les persones o entitats titulars de les instal·lacions que gaudeixen actualment d'autorització de funcionament com a granja escola o aula de natura disposen d'un termini de tres anys a partir de la publicació d'aquest Decret per presentar a l'administració competent autoritzadora els informes indicats als articles 42, apartat 2, i 43, apartat 2, respectivament.
En cas contrari, la instal·lació quedarà autoritzada com a casa de colònies.
Les persones titulars de les instal·lacions juvenils ja autoritzades disposen d'un termini de tres anys a partir de la publicació d'aquest Decret per oferir als seus usuaris i usuàries la possibilitat d'escalfar-se el menjar i netejar els estris que determina l'article 33.2.
Les persones titulars de les instal·lacions que ja gaudeixin actualment d'autorització de funcionament com a alberg de joventut disposen d'un termini de tres anys, a partir de l'entrada en vigor d'aquest Decret, per a adequarles al que determina l'article 44, llevat dels seus apartats 5, 6 i 7, els quals només s'aplicaran a les instal·lacions que s'autoritzin a partir de l'entrada en vigor d'aquest Decret.
Mentre no entri en vigència el reglament que regularà específicament els campaments juvenils, continuen vigents els preceptes del Decret 276/1994, de 14 d'octubre, en tot el que fa referència a aquestes instal·lacions.
La persona titular del Departament competent en la matèria objecte d'aquest Decret dictarà les disposicions que consideri oportunes per al seu desplegament, incloses les que siguin necessàries per al desenvolupament de la Xarxa Catalana d'Instal·lacions Juvenils.
Aquest Decret entrarà en vigor transcorregut un mes des de la seva publicació en el DOGC.
Queden derogats els articles 24, 26, 27, 28, apartat 3 de l'article 29, 31 i 34 del Decret 276/1994, de 14 d'octubre, d'aprovació del Reglament d'Instal·lacions destinades a activitats de lleure amb infants i joves.
La resta de disposicions d'aquest Decret continuen vigents només per als campaments juvenils.
L'objecte d'aquest reglament és establir les condicions tècniques necessàries que ha de complir cada modalitat d'instal·lació juvenil de les definides en la Llei 38/1991, de 30 de desembre, d'instal·lacions destinades a activitats amb infants i joves, excepte els campaments juvenils, per tal de garantir la correcta prestació dels serveis que ofereixen, la qualitat de vida i la seguretat de les persones que les usen, l'estalvi de molèsties a terceres persones, l'absència d'efectes negatius per a l'entorn i, molt especialment, la seva funció educativa i social.
2.1 Al Departament de Presidència, per mitjà de la Secretaria General de Joventut, li correspon exercir les competències pròpies de la Generalitat de Catalunya en matèria de joventut, entre les quals i d'acord amb la Llei 38/1991, de 30 de desembre, hi ha:
a) La d'atorgar les autoritzacions de funcionament a les instal·lacions juvenils regulades en aquest reglament.
b) La d'inspeccionar aquestes instal·lacions per tal d'assegurar, en tot moment, les seves condicions tècniques.
c) La d'incoar expedients sancionadors i la seva resolució d'acord amb la vigent Llei 38/1991, de 30 de desembre, sens perjudici del que disposen els articles 7 i 14, punts 2 i 3, d'aquesta.
2.2 Les autoritzacions concedides seran anotades en el corresponent llibre de registre de la Secretaria General de Joventut.
2.3 La Secretaria General de Joventut posarà a disposició del públic en general, mitjançant publicacions i/o difusió per medis telemàtics, informació actualitzada relativa a les instal·lacions juvenils autoritzades.
Potestats d'execució i sanció sobre instal·lacions juvenils
3.1 No obstant el que preveu l'article anterior, les comarques i els municipis poden exercir potestats d'execució sobre les instal·lacions juvenils del seu territori, en els termes expressats al Decret 187/1993, de 27 de juliol, de delegació de competències de la Generalitat de Catalunya en matèria de joventut, i el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, respectivament.
3.2 Per a l'efectivitat de les competències que es deleguen a les comarques cal que l'administració de la Generalitat de Catalunya, mitjançant la Secretaria General de Joventut del Departament de la Presidència, subscrigui un conveni amb cada comarca, en els termes previstos al Decret 187/1993, de 27 de juliol.
3.3 Els municipis, a més, segons el que disposa l'article 7.1 de la Llei 38/1991, de 30 de desembre, quan exercitin aquestes potestats d'execució sobre instal·lacions situades en el seu terme municipal, han d'adoptar un acord exprés en el qual es justifiqui la capacitat tècnica, financera i de gestió per poder dur-les a terme, acord que ha de ser comunicat a l'Administració de la Generalitat de Catalunya en els termes previstos en la normativa de règim local.
Exercici per part dels ajuntaments de les potestats sobre instal·lacions juvenils
4.1 Per justificar la capacitat tècnica, financera i de gestió dels municipis a la qual es refereix l'article anterior, cal que els ajuntaments prevegin i facin constar en els seus pressupostos així com a les seves llistes de personal, els mitjans necessaris per garantir la inspecció i el control de la correcta adequació de les instal·lacions a la Llei 38/1991, de 30 de desembre, i aquest reglament.
4.2 Els ajuntaments que compleixin l'apartat anterior han d'enviar a la Secretaria General de Joventut l'acord d'exercici de les potestats d'execució en la matèria objecte d'aquesta norma, juntament amb els informes emesos pel secretari o secretària i per l'interventor o interventora de l'ens local sobre les qüestions indicades a l'esmentat apartat.
4.3 Un cop efectuats aquests tràmits, es crearà una comissió de traspassos de competències, que inclourà persones representants de l'ajuntament interessat, del Consell Comarcal afectat i de la Secretaria General de Joventut, amb la finalitat principal de facilitar el traspàs a l'ajuntament de les competències i de la documentació que li corresponen.
Comunicació a la Secretaria General de Joventut per part del Consell General d'Aran, dels consells comarcals i els ajuntaments
5.1 Els consells comarcals, el Consell General d'Aran i els ajuntaments que hagin assolit les potestats d'execució i sanció d'acord amb l'article 3 d'aquest reglament han de comunicar a la Secretaria General de Joventut:
a) Les autoritzacions de funcionament que atorguin, aportant, en el termini d'un mes des de l'autorització de la instal·lació, còpia de la instància de sol·licitud d'autorització de funcionament, segons el model oficial (annex), i còpia de la resolució autoritzadora.
La Secretaria General de Joventut es reserva la facultat de sol·licitar, quan ho consideri oportú, la següent documentació: còpia de la comunicació o llicència ambiental municipal i còpia del projecte tècnic i de la memòria que s'hagi presentat a l'ajuntament per tal de sol·licitar aquesta llicència.
b) Les sancions que s'imposin en compliment de la Llei aquí desenvolupada, fent arribar a la Secretaria General de Joventut, en el termini d'un mes des de la seva adopció, la resolució corresponent.
La Secretaria General de Joventut es reserva la facultat de sol·licitar, quan ho consideri oportú, còpia de la denúncia i d'altres documents generats en el curs de l'expedient sancionador.
c) Les modificacions referents als serveis que presta la instal·lació, al nombre de places o bé a qualsevol altra dada de les que s'especifiquen a l'article 9 d'aquest reglament, en el termini d'un mes des de la notificació.
5.2 Les comunicacions a què fan referència els punts 5.1.a) i 5.1.c) seran inscrites en el llibre registre de la Secretaria General de Joventut.
5.3 A les resolucions preses pels ens locals i comarcals que no respectin alguna de les disposicions d'aquest reglament, els serà d'aplicació el que estableix l'article 181 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.
6.1 Tota persona física o jurídica que vulgui obrir alguna de les instal·lacions juvenils regulades en aquest reglament ha de presentar a l'ens administratiu competent la sol·licitud d'autorització de funcionament com a instal·lació juvenil que es regula a continuació, així com la documentació que acrediti el compliment del procediment d'intervenció administrativa ambiental regulat a la Llei 3/1998, de 27 de febrer, de la intervenció integral de l'administració ambiental, i el Decret 136/1999, de 18 de maig, que aprova el seu reglament.
La sol·licitud d'autorització de funcionament com a instal·lació juvenil s'entendrà estimada si, en el termini de tres mesos des de la seva formulació, hi manqués resolució expressa.
6.2 La sol·licitud d'autorització de funcionament s'ha de fer mitjançant una instància ajustada al model oficial que consta a l'annex d'aquest reglament i ha d'anar acompanyada de la documentació següent:
Memòria descriptiva de la instal·lació on constin els aspectes indicats en els articles 22 a 41 d'aquest reglament, i 42 a 44 segons correspongui.
En cas que la instal·lació disposi d'edificacions preexistents: certificat de solidesa d'aquestes, lliurat i signat per personal tècnic competent, i plànols a escala 1/50 que reflecteixin l'estat actual de la instal·lació, que haurà de complir amb les prescripcions d'aquest reglament.
En cas que la instal·lació disposi d'edificacions de nova construcció: certificat final d'obra lliurat i signat per la direcció facultativa i plànols a escala 1/50 que reflecteixin l'estat definitiu de la instal·lació.
Informe de l'organisme competent sobre la compatibilitat entre l'ús de la instal·lació i la classificació del sòl.
Informe sanitari preceptiu i vinculant, lliurat pels serveis sanitaris de l'administració competent, sobre el compliment de la normativa vigent relativa a les aigües de consum i a la higiene dels aliments.
Butlletí elèctric lliurat per un instal·lador o instal·ladora autoritzat i segellat pel Departament de Treball, Indústria, Comerç i Turisme o per una entitat d'inspecció i control concessionària de la Generalitat de Catalunya on s'especifiqui expressament l'ús com a instal·lació juvenil.
Certificat o document administratiu que acrediti, quan correspongui, el compliment de la legislació aplicable a les instal·lacions sotmeses als diversos reglaments tècnics de seguretat i a la Llei 13/1987, de seguretat de les instal·lacions industrials.
Contracte de subministrament i/o certificació d'adequació de la instal·lació de gas a la normativa aplicable, si hi ha dita instal·lació.
Lliurament i contingut de l'autorització
7.1 A la vista de la documentació presentada, la Secretaria General de Joventut o els ens locals competents lliuraran, si escau, la corresponent autorització de funcionament.
7.2 La resolució d'autorització haurà d'indicar forçosament el nombre de places per a les quals s'autoritza el funcionament de la instal·lació.
7.3 A causa de la diferent tipologia dels seus usuaris/usuàries, i de les activitats que aquests hi duen a terme, una mateixa instal·lació juvenil no podrà gaudir d'autorització per funcionar simultàniament com a alberg de joventut i com a una altra de les instal·lacions que regula aquest reglament.
No s'exclou, però, que alguns serveis puguin resultar d'ús compartit entre diverses instal·lacions; en aquest supòsit caldrà complir amb el que s'especifica a l'article 41 d'aquest reglament.
7.4 Serà responsabilitat de les persones o entitats titulars de les instal·lacions la veracitat de la informació i de la publicitat que divulguin, per qualsevol mitjà.
Qualsevol incompliment al respecte se sancionarà d'acord amb la legislació vigent.
Les persones físiques o jurídiques que sol·licitin l'obertura d'alguna de les instal·lacions juvenils a què fa referència aquest reglament disposen, a la Secretaria General de Joventut, d'un servei complementari d'assessorament tècnic sobre els aspectes indicats als articles 22 a 44.
9.1 L'autorització de funcionament serà vigent sempre que es mantinguin les condicions especificades en la sol·licitud així com el nombre de places per les quals va ser autoritzada la instal·lació.
9.2 Per a qualsevol actuació de reforma o ampliació que pugui afectar l'estructura, el volum, la distribució, el nombre de places o els serveis que presta la instal·lació, caldrà obtenir prèviament un informe favorable emès per l'administració competent autoritzadora.
Un cop acabades les obres, si aquestes han comportat un canvi en les condicions de seguretat preexistents o en el nombre de places de la instal·lació caldrà sol·licitar l'autorització de les reformes efectuades i/o de la corresponent ampliació de places.
9.3 Pel que fa als canvis de titularitat de la instal·lació o de qualsevol altre concepte recollit en la documentació de sol·licitud d'autorització caldrà comunicar-ho, en el termini d'un mes a partir del canvi, a l'administració competent autoritzadora.
10.1 Sens perjudici del que determina l'article 2 d'aquest reglament, tenen la facultat de fer inspeccions a les instal·lacions els consells comarcals en els quals s'hagi delegat l'exercici de les potestats d'execució i sanció en matèria d'instal·lacions juvenils i els municipis que hagin acordat expressament exercir les potestats sobre l'esmentada matèria.
10.2 Després de la inspecció, i segons el seu resultat, es farà advertiment escrit a la persona o entitat titular de la instal·lació perquè esmeni les mancances o deficiències que impliquin un incompliment de la legislació vigent i que hauran de constar degudament en acta estesa a aquest efecte.
Passats tres mesos sense que la persona o l'entitat justifiqui davant de l'administració les esmenes de les mancances o deficiències detectades iniciarà el procediment sancionador corresponent.
El termini de tres mesos per corregir les mancances i la conseqüència que comporta que les esmenes no es produeixin han de constar expressament en l'esmentat advertiment escrit.
10.3 Amb independència d'altres inspeccions puntuals, l'administració competent durà a terme cada dos anys, comptadors a partir de la data de l'autorització, una inspecció d'ofici de les instal·lacions del seu àmbit territorial, amb l'objectiu de verificar que continuen ajustant-se a la normativa.
Amb motiu d'aquesta inspecció preceptiva bianual es verificarà l'existència dels documents especificats a l'article 20 d'aquest reglament, i es procedirà a l'actualització de les dades informatives que constaven a la sol·licitud d'autorització.
El resultat d'aquestes inspeccions i les dades actualitzades seran comunicades, en el termini d'un mes, a la Secretaria General de Joventut perquè siguin inscrites, si escau, al Llibre de registre d'instal·lacions juvenils.
10.4 En el cas de les instal·lacions ja autoritzades en la data de vigència d'aquest reglament que ja rebien periòdicament les inspeccions preceptives bianuals regulades a l'apartat anterior, aquest ritme no sofrirà cap canvi.
En cas que no s'hagués efectuat cap inspecció d'aquesta mena en els dos anys anteriors a la data esmentada, caldrà dur a terme la primera d'aquestes inspeccions en un termini màxim de sis mesos.
10.5 La facultat d'inspecció indicada als apartats anteriors s'entén sens perjudici de les facultats d'inspecció i control dels organismes competents, atesa la respectiva normativa sectorial que sigui d'aplicació.
Xarxa Catalana d'Instal·lacions Juvenils
11.1 Es crea la Xarxa Catalana d'Instal·lacions Juvenils.
11.2 Totes les instal·lacions destinades a activitats amb infants i joves regulades per aquest reglament, tant si són de titularitat pública com privada, s'integren, un cop han obtingut la corresponent autorització de funcionament, a la Xarxa Catalana d'Instal·lacions Juvenils.
Igualment s'hi integren les instal·lacions juvenils ja autoritzades en el moment d'entrada en vigència d'aquest reglament.
El Departament de la Presidència de la Generalitat de Catalunya, mitjançant la Secretaria General de Joventut, adoptarà un logotip com a distintiu de la Xarxa Catalana d'Instal·lacions Juvenils, que haurà de ser emprat en la senyalització de les instal·lacions.
Les instal·lacions que integrin la Xarxa Catalana d'Instal·lacions Juvenils exhibiran de forma visible, a l'exterior de l'edifici i al costat de la porta principal d'accés, una placa identificativa.
Aquesta placa inclourà el logotip a què es refereix l'article anterior i portarà la següent inscripció: "Aquest/a (casa de colònies / alberg de joventut / granja escola / aula de natura) està autoritzat/ada amb el núm. (núm. de registre) i és membre de la Xarxa Catalana d'Instal·lacions Juvenils", segons model oficial que serà establert per la Secretaria General de Joventut.
Representació de la Xarxa Catalana d'Instal·lacions Juvenils
La Generalitat de Catalunya, a través del Departament de la Presidència, mitjançant la Secretaria General de Joventut, representarà la Xarxa Catalana d'Instal·lacions Juvenils en l'àmbit interregional i internacional i, a aquest fi i a tots els altres que la mateixa Xarxa estableixi, en desenvoluparà la coordinació, l'avaluació i la promoció de la qualitat dels seus serveis.
Inscripcions a organitzacions interregionals i internacionals
15.1 Per al reconeixement i inscripció d'un alberg de joventut a la International Youth Hostel Federation (IYHF), a la Federació Europea d'Albergs de Joventut, o a qualsevol altra organització interregional o internacional d'aquestes característiques, és requisit imprescindible que l'alberg esmentat formi part, prèviament, de la Xarxa Catalana d'Instal·lacions Juvenils.
15.2 Als efectes previstos a l'apartat anterior se signaran els convenis corresponents, prèvia sol·licitud de les persones interessades, d'acord amb el que es determini en el futur desenvolupament normatiu de la Xarxa Catalana d'Instal·lacions Juvenils.
Aspectes generals de funcionament
16.1 D'acord amb el que determina l'article 1 de la Llei 38/1991, de 30 de desembre, les instal·lacions juvenils regulades per aquest reglament estan destinades als infants, als joves i als grups d'infants i joves, per a la realització d'activitats educatives en el temps lliure i activitats de lleure, els quals en són, per tant, els principals usuaris.
16.2 No obstant això, les persones amb edat igual o superior a trenta anys podran emprar les instal·lacions regulades per aquest reglament, amb les següents condicions:
a) Les cases de colònies, granges escola i aules de natura podran ser ocupades, al mateix moment que pels grups d'infants o de joves, pels seus pares, mares o tutors/es, mestres, educadors/es o monitors/es sempre que participin conjuntament en activitats educatives o tinguin tasques organitzatives o de suport.
b) Podran utilitzar també les cases de colònies, granges escola i aules de natura, de forma no habitual, les famílies i els grups d'adults, sempre que quedi garantida la funció social i educativa d'aquestes instal·lacions.
S'entén que una instal·lació efectua una funció social i educativa quan acull activitats emmarcades en un contingut d'aprenentatge no formal i de pedagogia del lleure, d'acord amb la normativa regulada per la Secretaria General de Joventut.
En qualsevol cas, i en compliment dels articles 1 i 2 de la Llei 38/1991, de 30 de desembre, els grups d'infants i joves tindran prioritat en la contractació, respectant l'ordre d'antiguitat de la data en què es faci aquesta, i en l'ús dels espais comuns de la instal·lació, intentant atendre les necessitats de tots els grups que la comparteixin en aquell moment.
c) En els supòsits de l'apartat anterior i, de forma general, en els albergs juvenils, les famílies i la resta d'adults tindran la seva estada limitada a cinc dies consecutius, prorrogables si la demanda de places per part d'infants i joves ho permet i mentre no estigui compromesa la funció social de la instal·lació.
16.3 Per gaudir dels serveis oferts pels albergs juvenils adscrits a la xarxa de la Federació Internacional d'Albergs de Joventut caldrà estar en possessió del carnet d'alberguista corresponent.
Rescissió del contracte d'allotjament
Les persones o entitats titulars de les instal·lacions regulades en aquest reglament podran rescindir el contracte i/o expulsar de la instal·lació les persones, famílies o grups que incompleixin el reglament de règim interior i les normes lògiques de bona convivència, els que no respectin la propietat d'altri o els que pretenguin dur a terme activitats diferents d'aquelles per a les quals va ser autoritzada la instal·lació.
Les persones titulars de les autoritzacions de les instal·lacions juvenils tenen l'obligació de tenir contractada una assegurança de responsabilitat civil, d'acord amb el que s'especifica a l'article 4, apartat 3 de la Llei 38/1991, de 30 de desembre, modificada per l'article 31 de la Llei 21/2001, de 28 de desembre, de mesures fiscals i administratives.
Condicions de les instal·lacions juvenils
19.1 Les condicions tècniques del capítol 3 d'aquest reglament, sens perjudici del compliment de les altres normatives que els sigui d'aplicació, seran de compliment obligat per a les instal·lacions juvenils que siguin:
a) Instal·lacions de nova construcció.
b) Instal·lacions ubicades a edificis preexistents, dels quals se sol·liciti un canvi d'ús per tal d'adequar-los com a instal·lació juvenil.
19.2 A les instal·lacions juvenils ja autoritzades en què es facin obres de reforma o ampliació que afectin un 40% o més de la seva superfície útil inicial, els seran d'aplicació obligatòria les condicions tècniques d'aquest reglament en tota la seva superfície.
En cas contrari, aquestes condicions només seran d'aplicació obligatòria a les zones afectades per la reforma.
19.3 En cap cas, les obres de reforma esmentades a l'apartat anterior no podran suposar una disminució de les condicions de seguretat i higiene preexistents.
Documentació a disposició dels usuaris/àries i inspectors/res
20.1 Les instal·lacions regulades per aquest reglament i les ja autoritzades han de tenir, a disposició dels seus usuaris/es o de qualsevol inspector/a o altra persona degudament acreditada, la documentació que es detalla a continuació:
a) Autorització de funcionament lliurada per l'organisme competent.
b) Els resultats de les anàlisis d'autocontrol de l'aigua de consum humà que correspongui realitzar segons les característiques del sistema de subministrament de la instal·lació.
Les anàlisis han de ser efectuades per un laboratori reconegut oficialment, excepte el seguiment dels nivells de desinfectant, que també pot ser realitzat per la persona responsable de la instal·lació.
c) Informe de l'any en curs que acrediti les correctes condicions higièniques i sanitàries de la instal·lació, lliurat i signat pels serveis sanitaris de l'administració competent.
d) Llista de preus de l'any en curs, amb el detall dels diversos conceptes i serveis oferts.
e) Normes de funcionament de la instal·lació.
20.2 Caldrà tenir sempre a disposició dels inspectors o inspectores i altres persones degudament acreditades el registre dels usuaris/es de la instal·lació, que haurà de contenir:
Quan siguin famílies o alberguistes individuals, les dades personals.
Quan es tracti d'un grup, les dades d'aquest i les dels seves persones responsables majors d'edat.
20.3 Pel que fa a les instal·lacions subjectes a reglaments tècnics, cal tenir a disposició de les persones degudament acreditades les actes conforme s'han realitzat les inspeccions periòdiques i els certificats conforme s'han portat a terme les reparacions indicades a les actes.
Tramesa anual de l'informe sanitari i de l'assegurança de responsabilitat civil
Les persones titulars de les instal·lacions juvenils regulades per aquest reglament, anualment i abans de finalitzar el mes de maig, hauran de trametre a l'administració competent (consell comarcal, Consell General d'Aran o ajuntament) còpia de la documentació següent:
a) Informe sanitari de l'any en curs, d'acord amb el que s'especifica a l'article 20.1.c) d'aquest reglament.
b) Pòlissa vigent i últim rebut de l'assegurança de responsabilitat civil de la instal·lació, d'acord amb el que s'especifica a l'article 18 d'aquest reglament.
Seguretat i protecció de l'entorn
22.1 Les instal·lacions estaran emplaçades a zones salubres i que es puguin considerar no perilloses per a la integritat física dels usuaris/àries.
Es considera zona salubre aquella que no tingui a prop de les instal·lacions cap focus susceptible de donar lloc a contaminacions (abocadors, aigües residuals, indústries perilloses, etc.).
22.2 Les instal·lacions situades a prop d'una via de comunicació disposaran de les mesures de protecció necessàries per tal d'evitar accidents als seus ocupants.
22.3 En tot cas, per a la determinació de l'emplaçament s'haurà de respectar el planejament vigent, la normativa i ordenances sobre l'ús del sòl i l'edificació que siguin d'aplicació.
23.1 Les instal·lacions juvenils hauran d'estar convenientment senyalitzades per tal de facilitar-hi l'accés i la identificació.
23.2 Les instal·lacions regulades per aquest reglament hauran de disposar d'una via d'accés que tingui una amplada suficient perquè hi pugui circular un vehicle de quatre rodes, i un bon nivell de manteniment.
23.3 En casos excepcionals podran quedar exemptes puntualment d'aquesta obligació les instal·lacions que no la puguin complir per motius climatològics o de localització geogràfica.
En aquests casos, caldrà que estiguin garantits els subministraments i la possible evacuació de la instal·lació per mitjans alternatius.
Subministrament d'aigua de consum humà
24.1 Les instal·lacions regulades per aquest reglament i les ja autoritzades han d'assegurar un subministrament abundant i continu d'aigua apta per al consum humà.
24.2 Les estructures, espais i maquinària destinats a la captació, emmagatzematge i tractament de les aigües de consum humà han d'estar protegits de tota possible font de contaminació, i únicament han de ser accessibles al personal de manteniment i neteja.
24.3 L'aigua que es posi a disposició dels usuaris/es ha d'estar desinfectada i ha de mantenir un nivell de desinfectant suficient en tota la xarxa interna de la instal·lació.
En cas d'ocupacions intermitents, la condició anterior ha de ser efectiva a l'inici de les ocupacions.
24.4 Quan sigui necessari per mantenir el nivell suficient de desinfectant residual a tota la xarxa interna, s'instal·larà un sistema de desinfecció consistent, com a mínim, en un aparell de cloració automàtic i un dipòsit.
El sistema ha de trobar-se en tot moment en condicions de poder funcionar correctament.
24.5 En el supòsit que en la instal·lació hi hagi dipòsits d'aigua de consum, caldrà que aquests estiguin tapats i, si les dimensions ho requereixen, disposin de forats que permetin l'accés al personal de manteniment i neteja.
El seu disseny constructiu ha de permetre la seva neteja i desinfecció de forma adequada.
El manteniment dels dipòsits ha d'incloure les neteges i desinfeccions que siguin necessàries per garantir la salubritat de l'aigua.
25.1 Les aigües residuals provinents de les instal·lacions a què es refereix aquest reglament s'evacuaran d'acord amb el que estableixin les normatives sectorials que siguin d'aplicació.
25.2 En tot cas, l'abocament d'aigües residuals al medi requerirà del tractament que determini l'administració hidràulica competent.
Recollida, emmagatzematge i eliminació de deixalles
26.1 La recollida de les deixalles que puguin produir-se es farà de manera selectiva, d'acord amb el que preveu la Llei 6/1993, de 15 de juliol, reguladora dels residus.
26.2 Les deixalles es dipositaran en contenidors fàcilment netejables i desinfectables que tinguin la capacitat suficient d'acord amb el seu ritme de recollida.
26.3 La ubicació dels contenidors, fins al moment de la seva recollida, es farà a la major distància possible de les dependències on es trobin els aliments, de les destinades a la captació, emmagatzematge i tractament d'aigües de consum i de les destinades a allotjament.
26.4 En cas que no hi hagi servei públic de recollida de deixalles, la instal·lació haurà de disposar dels mitjans adequats per al seu transport fins al punt de recollida selectiva municipal més proper o fins al gestor autoritzat que correspongui.
La valorització de les deixalles en l'origen es podrà realitzar si es disposen de procediments eficaços i ambientalment correctes, i si s'escau, amb l'autorització de l'organisme competent.
Instal·lacions de calefacció, aigua calenta sanitària i gas
27.1 No s'admeten escalfadors d'aigua instantanis, de funcionament intermitent, als recintes dels serveis sanitaris.
27.2 Les característiques de les instal·lacions i el seu manteniment seran les especificades en la normativa corresponent.
28.1 Les condicions d'emmagatzemament dels combustibles líquids, gasosos i sòlids seran les especificades en la normativa corresponent.
28.2 L'emmagatzematge de llenya, si escau, es farà a la major distància possible dels edificis i d'altres materials combustibles.
Mesures de seguretat i prevenció d'incendis
Serà preceptiu a les instal·lacions juvenils el compliment de les normes vigents pel que fa a les condicions de protecció contra incendis als edificis d'ús residencial públic.
Caldrà complir, a més, els següents punts:
a) A tots els edificis, serà preceptiu que hi hagi més d'una sortida per planta quan es pugui preveure que l'ocupació d'aquesta, en un moment determinat, serà superior a 50 persones.
b) Les portes previstes per a l'evacuació de més de 50 persones obriran en el sentit de l'evacuació.
c) Seran d'aplicació les normes vigents pel que fa a la prevenció dels incendis forestals.
30.1 Les instal·lacions regulades per aquest reglament han de tenir garantida la solidesa i l'estabilitat dels elements constructius dels seus edificis per tal de complir amb seguretat la seva funció, ajustant-se a les normes vigents sobre bona construcció i a les condicions mínimes d'habitabilitat fixades en aquest reglament.
30.2 Totes les escales, replans, balcons, finestres i obertures de qualsevol mena que puguin suposar un perill de caiguda tindran baranes o ampits, no escalables, d'una alçada mínima de 110 centímetres, amb un disseny que eviti riscos per a la seguretat dels usuaris i les usuàries.
Si disposen de barrots, la seva separació no serà superior a 12 cm.
30.3 S'admeten reixes fixes a les finestres llevat dels casos que, per la seva situació o característiques, puguin ser un factor de perill per als ocupants de la instal·lació.
31.1 Totes les instal·lacions regulades per aquest reglament hauran de tenir forçosament, i com a mínim, les dependències següents: dormitoris, menjador, blocs sanitaris i una sala o estança destinada a les activitats pròpies de qui usa la instal·lació.
31.2 Totes aquestes dependències estaran situades en habitacions diferents i no podran tenir altres usos que aquells a què estan destinades originàriament.
31.3 Quan no sigui possible resoldre-ho altrament, el menjador i les sales destinades a activitats podran ser instal·lacions de tipus provisional.
Caldrà garantir, en aquest supòsit, el necessari confort i la seguretat dels usuaris/àries.
31.4 Si la instal·lació té una capacitat igual o superior a 50 places, haurà de tenir infermeria.
31.5 Els blocs sanitaris, els dormitoris i la infermeria no podran ser lloc de pas habitual cap a altres dependències.
32.1 Els dormitoris no podran estar, en cap cas, situats en soterranis.
32.2 Els dormitoris s'hauran de mantenir nets i en bones condicions higièniques.
Disposaran de llum natural i de ventilació directa de l'exterior que garanteixi la perfecta renovació de l'aire.
La superfície mínima d'obertures a l'exterior per a il·luminació i ventilació serà igual a la dotzena part de la superfície útil del dormitori.
Excepcionalment, quedaran alliberades de complir la condició anterior les instal·lacions situades en edificis catalogats pel seu notable valor històric o artístic quan el fet de complir-la comporti un incompliment de la normativa específica reguladora d'aquests béns.
En aquests casos, caldrà que quedi garantida la ventilació i la renovació de l'aire dels dormitoris afectats mitjançant sistemes mecànics o d'altra mena.
32.3 La distribució dels llits o de les lliteres a cada habitació haurà de permetre sempre la total obertura de les portes i les finestres.
S'adoptaran les mesures necessàries per tal d'evitar els moviments dels llits o de les lliteres que poguessin dificultar aquesta obertura.
32.4 Les finestres disposaran de qualsevol sistema eficaç que garanteixi l'enfosquiment de l'habitació durant les hores de descans i, en el cas que hi hagi perill d'accidents, disposaran d'un sistema de protecció.
32.5 Cada persona usuària disposarà d'un espai individual per dormir.ja sigui plaça de llit o plaça de llitera. dotat, com a mínim, de matalàs amb la seva corresponent funda, coixí i manta o flassada, els quals hauran de trobar-se en tot moment en perfectes condicions higièniques.
També hi haurà d'haver un espai suficient que permeti ordenar i dipositar els efectes personals.
32.6 En cas que la instal·lació disposi d'una habitació específica per guardar-hi els efectes personals de més volum, els dormitoris disposaran igualment d'un sistema complementari per deixar-hi i guardar-hi els elements d'ús més freqüent.
32.7 No hi podrà haver cap dormitori amb una superfície útil inferior a 5 m2.
El cubicatge per persona no serà inferior a 5 m3 i el mínim d'espai de sòl per llit o llitera serà de 4 m2 de superfície útil.
32.8 L'alçada lliure dels dormitoris, mesurada sobre el terra de la superfície útil, ha de tenir, com a mínim, un valor mitjà de 2,25 m, en edificis preexistents, i de 2,50 m en edificis de nova construcció; aquesta alçada es mesurarà des del paviment fins, si és el cas, la part més baixa de l'embigat.
32.9 S'entén per superfície útil d'una habitació, la de l'espai que correspon a alçades no inferiors a 1,90 m.
32.10 Per a alçades de dormitoris d'entre 2,25 m i 2,50 m únicament s'acceptarà la col·locació de llits.
Per a alçades iguals o superiors a 2,50 m s'accepten lliteres.
32.11 En el cas de dormitoris amb sostres inclinats o situats en mansardes, s'hi acceptarà la col·locació de llits en les alçades compreses entre 1,90 m i 2,50 m, sempre que l'alçada mitjana del dormitori sigui de 2,50 m i es compleixin les determinacions mínimes relatives al cubicatge per usuari i a la superfície per llit o llitera.
32.12 Per tal de facilitar l'accés i garantir, a més, la necessària separació entre les persones durant les hores de dormir, a les cases de colònies, granges escola i aules de natura la distància entre els laterals longitudinals dels llits o les lliteres no podrà ser inferior a 50 cm. En canvi, pel que fa als albergs de joventut es procedirà d'acord amb el que disposa a l'article 44.6.
No obstant això, es podran acceptar altres distribucions específiques sempre que estiguin garantides l'accessibilitat i la higiene abans esmentades.
32.14 En el cas de lliteres es prendran les mesures oportunes per tal d'evitar accidents per caigudes des dels somiers superiors.
32.15 Els dormitoris no es podran fer servir per emmagatzemar el material de què disposi el grup per a la realització de les seves activitats, ni cap altre tipus de material que no sigui propi dels dormitoris.
32.16 Es podran acceptar solucions constructives específiques en els dormitoris amb alçades superiors a 2,50 m, sempre que es respectin les limitacions determinades pel que fa a la superfície útil, al cubicatge i a la prevenció de caigudes des dels nivells superiors.
33.1 Quan una instal·lació juvenil ofereixi servei de manutenció, i el menjar per a les persones usuàries s'elabori a la pròpia instal·lació, aquesta haurà de disposar d'una cuina.
En el cas alternatiu que el menjar no s'elabori a la instal·lació, aquesta haurà de disposar dels aparells i estris necessaris per tal de mantenir calents els aliments o escalfar-los de forma col·lectiva.
33.2 Amb independència del fet que la instal·lació ofereixi o no un servei de manutenció, oferirà als seus usuaris i usuàries, com a mínim, la possibilitat d'escalfar-se el propi menjar i de netejar els estris, sigui permetent l'accés a la cuina de la instal·lació, sigui oferint uns equipaments destinats als usuaris i usuàries, adequats per a aquest ús.
Aquests equipaments podran estar situats en el menjador o en espais polivalents, i el seu ús es farà sota la responsabilitat dels seus usuaris i usuàries.
33.3 Les instal·lacions juvenils han de complir la normativa vigent sobre normes d'higiene per a l'elaboració, distribució i comerç de menjars preparats, sobre normes relatives a la manipulació d'aliments i sobre normes d'higiene relatives als productes alimentaris.
34.1 Tota instal·lació juvenil disposarà d'una o més dependències destinades a les activitats pròpies dels seus usuaris i usuàries.
34.2 Cada una d'aquestes dependències haurà de tenir garantida la corresponent ventilació.
34.3 El paviment d'aquestes sales haurà de ser fàcilment netejable.
35.1 Les instal·lacions juvenils disposaran de blocs de serveis sanitaris, que caldrà mantenir nets i en les necessàries condicions higièniques.
35.2 Aquests blocs sanitaris hauran de tenir una ventilació prou àmplia i poder-se netejar i desinfectar correctament.
Els paviments i les parets han de ser no porosos i de fàcil neteja.
35.3 Els blocs de serveis sanitaris hauran de disposar, com a mínim, dels aparells següents:
a) Un inodor per cada dotze persones o fracció.
b) Un rentamans per cada deu persones o fracció, sens perjudici del que disposa l'article 44.5 per als albergs de joventut.
c) Una dutxa per cada dotze persones o fracció, la zona de peus descalços de la qual haurà de ser de sòl antilliscant i fàcilment desinfectable.
d) Aigua calenta, com a mínim, en un dels rentamans i en una de les dutxes de cadascun dels blocs sanitaris.
35.4 Els blocs sanitaris hauran de tenir un nombre adequat de miralls i penja-robes, i hi haurà d'haver també prestatgeries o similars per tal de poder-hi disposar els efectes personals de manera totalment higiènica.
35.5 En cas que els blocs sanitaris disposin de dutxes de tipus col·lectiu, caldrà que a cada bloc sanitari hi hagi, com a mínim, una dutxa de tipus individual.
Instal·lacions per rentar i estendre la roba
36.1 Les instal·lacions juvenils hauran de disposar de les instal·lacions necessàries per poder rentar i estendre la roba.
36.2 En cas que la instal·lació disposi de màquines de rentar i eixugar la roba, es disposarà, igualment, d'un lloc adequat per penjar i eixugar les tovalloles d'ús més freqüent i la roba de bany.
37.1 En cas que, d'acord amb l'article 31.4, la instal·lació hagi de disposar d'una infermeria, el nombre de llits d'aquesta serà d'un per cada 50 places, amb un mínim de dos.
37.2 La infermeria haurà de disposar d'un rentamans i un inodor independent de la resta de serveis higiènics de la instal·lació.
37.3 En cap cas el nombre de places de la infermeria s'oferirà en el total de places de la instal·lació, llevat que aquesta infermeria estigui adaptada a persones disminuïdes i faci també, d'aquesta manera, la funció de dormitori adaptat.
Es disposarà d'una farmaciola de primeres cures, que comptarà amb els materials suficients per poder atendre els casos més freqüents.
Aquesta farmaciola haurà d'estar convenientment tancada per tal d'impedir l'accés dels infants als medicaments.
Accessibilitat a persones amb disminució
Les instal·lacions regulades per aquest reglament compliran la normativa vigent sobre supressió de barreres arquitectòniques i accessibilitat a persones amb disminució.
40.1 Tota instal·lació juvenil disposarà d'un espai de terreny a l'aire lliure, convenientment delimitat, per a la realització d'activitats diverses tal com jocs, vetllades, esports, etc. Podran ser alliberades d'aquesta exigència aquelles instal·lacions que per la seva ubicació els sigui impossible disposar d'aquest espai de terreny.
40.2 Si la instal·lació juvenil disposa de piscina, aquesta haurà de disposar de la preceptiva autorització municipal i complirà les condicions pròpies de les piscines d'ús públic, exceptuant l'obligació de disposar de vestuaris i de farmaciola.
40.3 Les piscines estaran convenientment tancades en tot el seu perímetre per tal d'evitar-ne l'accés fora del seu horari d'obertura.
Serveis comuns entre diverses instal·lacions
En cas que per proximitat entre dues instal·lacions juvenils, alguns serveis resultin d'ús compartit entre ambdues, caldrà que es tingui en compte la suma de les persones usuàries de les dues instal·lacions en el càlcul i/o dimensionament d'aquells serveis i en l'aplicació dels estàndards mínims definits en aquest reglament.
42.1 Les granges escola són cases de colònies que ofereixen equipaments suficients i adequats per al treball didàctic amb infants i joves en tècniques agràries i ramaderes.
Queden incloses en aquesta tipologia les anomenades escoles del camp i similars.
No es consideraran granges escola, als efectes d'aquest reglament, les instal·lacions que no ofereixen allotjament.
42.2 Podran rebre l'autorització de funcionament com a granja escola les instal·lacions que, a més de complir els articles precedents, disposin de Llibre d'Explotació Ramadera i estiguin registrades com a nucli zoològic al Departament de Medi Ambient o com a explotació ramadera al Departament d'Agricultura, Ramaderia i Pesca, i rebin un informe favorable del Departament competent sobre la idoneïtat de la instal·lació per dur-hi a terme l'activitat de granja escola.
42.3 Les granges escola, sens perjudici d'altres normatives que els puguin ser d'aplicació, hauran de garantir:
a) La suficient separació entre el lloc d'estabulació dels animals i el lloc de residència de les persones, a fi d'evitar els olors excessius i la proximitat d'insectes.
b) La suficient netedat i les condicions higièniques i sanitàries dels animals de la granja.
c) El tancament del recinte dels animals i dels estables, per tal d'evitar que els usuaris i usuàries de la instal·lació puguin entrar-hi de forma indiscriminada.
d) En cas que la instal·lació disposi de sales o recintes per a la transformació dels productes de la granja, aquests hauran de complir el que estableix l'article 33.3 d'aquest reglament.
43.1 Les aules de natura són cases de colònies que ofereixen equipaments suficients i adequats per al treball didàctic amb infants i joves en el coneixement del medi natural i en l'educació ambiental.
Queden incloses en aquesta tipologia les instal·lacions juvenils anomenades escoles del mar, escoles del cel, centres d'educació o d'interpretació ambiental i altres de similars.
No es consideraran aules de natura, als efectes d'aquest reglament, les instal·lacions que no ofereixen allotjament.
43.2 Podran rebre l'autorització de funcionament com a aula de natura les instal·lacions que, a més de complir els articles precedents, rebin un informe favorable del Departament de Medi Ambient sobre la idoneïtat de la instal·lació per dur-hi a terme l'activitat d'aula de natura, i sobre els programes d'educació ambiental que s'hi preveu desenvolupar.
43.3 Les aules de natura, sense perjudici d'altres normatives que els puguin ser d'aplicació, hauran de garantir l'existència de l'equipament suficient i adequat i els recursos didàctics necessaris per a la seva funció.
44.1 Els albergs de joventut són instal·lacions que es destinen a donar allotjament, com a lloc de pas, d'estada o de realització d'una activitat, a joves, en forma individual o col·lectiva, i també, amb determinades condicions, a famílies, adults i grups d'infants.
44.2 Els albergs de joventut hauran de disposar dels següents espais específics:
a) Un espai destinat a la recepció i informació de les persones usuàries, amb un horari d'atenció al públic adequat a les seves necessitats i la informació suficient sobre l'entorn de l'alberg i els mitjans de transport existents.
b) Un espai d'ús comú que, per les seves característiques i mobiliari, faciliti la relació humana entre les persones que s'allotgen a l'alberg.
c) Un espai per a ús dels alberguistes, dotat dels equipaments necessaris per preparar i conservar els aliments, i per rentar els estris de cuina.
Queden exclosos del compliment d'aquest apartat els albergs que ofereixen serveis complets de manutenció.
No obstant això, aquests albergs resten obligats a oferir als seus usuaris i usuàries la possibilitat d'escalfar-se el menjar i netejar els estris que determina l'article 33.2 d'aquest reglament.
44.3 Els albergs oferiran a les persones que s'hi allotgen la possibilitat de guardar els seus objectes valuosos en un lloc segur.
44.4 Els blocs de serveis higiènics de la zona d'ús nocturn estaran separats en funció del sexe de les persones que els han d'utilitzar.
44.5 Els albergs disposaran, en els seus blocs de serveis higiènics, d'un rentamans per cada sis persones o fracció.
44.6 Als dormitoris dels albergs de joventut la distància entre els laterals longitudinals dels llits o les lliteres no podrà ser inferior a 75 cm.
44.7 La superfície útil mínima del conjunt de les sales d'ús comú de la instal·lació, comptant-hi únicament menjadors, sales d'estar, sales taller i equivalents, serà la que resulti d'aplicar la proporció d'1 m2 de sòl per plaça autoritzada.
44.8 Hi haurà en tot moment una persona responsable que vetlli per la seguretat i la convivència dels i les alberguistes.
44.9 Els albergs oferiran la possibilitat d'escollir lliurement el règim d'estada desitjat entre les opcions que s'ofereixen.
44.10 L'autorització d'una instal·lació com a alberg de joventut és compatible amb el seu ús, durant el curs escolar i de forma total o parcial, com a residència d'estudiants, sempre que aquest fet estigui degudament especificat en la sol·licitud d'autorització.
Sol·licitud d'autorització de funcionament.
com a (càrrec dins l'entitat) de l'entitat (nom),
inscrita en el registre (nom), amb el número (núm.)
i amb domicili social al municipi de (nom), codi postal (CP), amb adreça a
comarca de (nom), telèfon (núm.), fax (núm.),
telèfon (núm.), fax (núm.), correu electrònic (nom),
L'autorització de funcionament per a un/una (indiqueu el tipus instal·lació), que desenvoluparà les seves activitats sota la denominació de (nom), al municipi de (nom), comarca de (nom), per un total de (núm.) places.
La instal·lació està situada al c./pl./pg./indret (nom), número (núm.), de la població/nucli de (nom), codi postal (CP).
Telèfon de la instal·lació (núm.), fax (núm.).
Telèfon per a informació (núm.),
En serà administrador/a en/na (nom),
amb DNI (núm.) i telèfon de contacte (núm.).
(Indiqueu: coordenades UTM i/o descripció dels camins d'accés des del poble habitat més proper).
L'esmentada instal·lació ofereix servei de pensió completa (SÍ/NO) i el seu ritme de funcionament serà (indiqueu: caps de setmana, tot l'any, estiu, altres: especifiqueu).
Les principals característiques de la instal·lació són:
Nombre de sales de taller o d'activitats (núm.).
Nombre de llits d'infermeria (núm.).
Nombre de places adaptades a disminuïts (núm.).
Nombre de blocs sanitaris adaptats a disminuïts (núm.).
Origen del subministrament d'aigua de consum humà.
Tipus de tractament aplicat a l'aigua, si escau.
Capacitat total dels dipòsits d'aigua (si escau).
Sistema d'evacuació d'aigües residuals.
Sistema de recollida de deixalles.
Tipus de tractament de l'aigua.
Tipus d'instal·lació de calefacció.
Nombre total d'extintors (núm.).
Piscina (si escau): indiqueu dimensions i profunditat.
Terrenys per a activitats (SÍ/NO).
Altres instal·lacions (especifiqueu-les).
Serveis que ofereix la instal·lació.
El/la sol·licitant declara que les dades consignades en aquesta sol·licitud i els documents que s'hi adjunten corresponen a la realitat.
Segell de l'entitat i signatura.